15/01 2020 21:30

F.C. København har forlænget kontrakten med Mohamed Daramy, så den nu løber til udgangen af 2023, hvilket er to år længere end den tidligere aftale.

På aftenens FCK Inside i Telia Parken fik de fremmødte fans eksklusivt lov til at dele denne store nyhed først på sociale medier.



18-årige Daramy kom til F.C. Københavns talentafdeling fra Hvidovre i 2015. Han fik førsteholdsdebut for FCK i pokalkampen mod Viby i september 2018, hvor han også blev vores hidtil yngste målscorer i en alder af bare 16 år og 263 dage.



I dag er den unge offensivspiller noteret for 32 kampe og fem scoringer i FCK-trøjen, og i starten af januar 2020 fik han dansk statsborgerskab og blev samtidig forhåndsudtaget til landsholdsfodbold til marts af DBU.



Nu har han så forlænget sin aftale med løverne:



”Vi er meget glade for, at vi sammen med Mohamed er nået frem til, at det bedste for hans udvikling lige nu er at spille i FCK og tage de næste skridt her, for han kunne helt sikkert også have kommet til udlandet på nuværende tidspunkt," siger Ståle.



"Mohamed er utvivlsomt et meget stort talent, som i den seneste periode har taget det næste skridt mod at blive en mere voksen FCK-spiller. Han har bevist, at han ikke bare har de åbenlyse store offensive kvaliteter, men også har den nødvendige disciplin taktisk og defensivt til at spille for os."



”Han havde en del afgørende aktioner for os i efteråret og fik godt med spilletid, men han har selvfølgelig også stadig ting at lære omkring sit spil, hvilket er helt naturligt for en 18-årig spiller."



"Han er et godt eksempel på det stærke arbejde i vores talentafdeling, og det er en vigtig del af vores identitet og strategi, at vi lykkes med at bringe spillere gennem systemet til førsteholdet. Derfor er den her aftale også et skulderklap til alle dem, der har arbejdet med Mo på vejen hertil,” siger Ståle.



Mohamed Daramy glæder sig meget over den nye aftale og den tillid, han er blevet vist i FCK:



”Jeg er super stolt og super glad for den her aftale! Den viser, at klubben virkelig tror på mig og at jeg har gjort mig fortjent til det på banen."



"Jeg er meget glad for at være i klubben og føler mig mere og mere som en spiller, som trænerne og holdkammeraterne har tillid til kan være en af dem, der også starter inde i kampene."



”Jeg er bevidst om, at jeg har meget at lære endnu, og jeg føler, at jeg er det helt rigtige sted til at udvikle mig endnu mere. Jeg er omgivet af dygtige spillere på træningsbanen hver dag, og jeg prøver at suge til mig hele tiden."



"Vi har de bedste trænere, der hjælper mig på rette vej, så det er bare at give den fuld gas. Jeg vil også godt sende en tak til fansene, der virkelig har hjulpet mig på vej med deres støtte. Det betyder meget for en ung spiller som mig, at man mærker, at de står bag en, og at de bakker op, også når man har mindre gode kampe eller laver en fejl,” siger Daramy, der lige har taget hul på opstarten til forårssæsonen sammen med holdkammeraterne.



”Det er rart, at der er ro på om min fremtid, så jeg kan koncentrere mig om de mange fede opgaver, der venter os i foråret. Vi har to kæmpe kampe mod Celtic i Europa, og så skal vi jagte mesterskabet i Superligaen og forsøge at nå en pokalfinale. Det bliver spændende og sjovt,” slutter Daramy.